**ΔΕΛΤΙΟ ΤΥΠΟΥ**

***«Ημέρα Καριέρας 2025» στις 20 Μαΐου στο Πανεπιστήμιο Ιωαννίνων***

***Πρόσκληση επιχειρήσεων***

Η Μονάδα Υποστήριξης Φοιτητών/τριών (πρώην Δομή Απασχόλησης & Σταδιοδρομίας) του Πανεπιστημίου Ιωαννίνων διοργανώνει την εκδήλωση **«Ημέρα Καριέρας 2025»** την **Τρίτη 20 Μαΐου** **2025, από τις 10:00 π.μ. έως τις 17:00 μ.μ.**, στο Συνεδριακό Κέντρο «Κάρολος Παπούλιας». Η εκδήλωση αποτελεί μια σπουδαία πρωτοβουλία, που διοργανώνεται για να συνδέσει τους/τις φοιτητές/τριες, και τους/τις αποφοίτους του Πανεπιστημίου Ιωαννίνων με κορυφαίες επιχειρήσεις και οργανισμούς, με στόχο τη διευκόλυνση της μετάβασης τους από το ακαδημαϊκό στο επαγγελματικό περιβάλλον.

Η «Ημέρα Καριέρας 2025» αποτελεί μια μοναδική ευκαιρία για τις επιχειρήσεις να συναντήσουν και να συνομιλήσουν με τους/τις φοιτητές/τριες και αποφοίτους των προπτυχιακών και μεταπτυχιακών προγραμμάτων του Πανεπιστημίου Ιωαννίνων, να προβάλλουν τις επιχειρηματικές τους δραστηριότητες και να διερευνήσουν δυνατότητες συνεργασιών μαζί τους. Κατά τη διάρκεια της εκδήλωσης, οι εκπρόσωποι των επιχειρήσεων θα έχουν την ευκαιρία να πραγματοποιήσουν σύντομες διαπροσωπικές συναντήσεις δικτύωσης με τους/τις υποψήφιους/ες που αναζητούν ευκαιρίες εργασίας ή πρακτικής άσκησης.

Επιπλέον, στο πλαίσιο της διοργάνωσης δίνεται η δυνατότητα στους εκπροσώπους των επιχειρήσεων να πραγματοποιήσουν σύντομες παρουσιάσεις επικεντρωμένες σε θέματα σταδιοδρομίας, τεχνικές διεκδίκησης θέσεων εργασίας, το σύγχρονο εργασιακό περιβάλλον και πρακτικές συμβουλές για νέους επαγγελματίες. Παράλληλα, οι ομιλητές θα μοιραστούν προσωπικές τους επαγγελματικές εμπειρίες και θα αναδείξουν τις προκλήσεις του κλάδου τους.

Οι επιχειρήσεις που επιθυμούν να συμμετέχουν στην εκδήλωση καλούνται να δηλώσουν το ενδιαφέρον τους **έως την Παρασκευή 9 Μαΐου 2025**.

📌 Για περισσότερες πληροφορίες και δηλώσεις συμμετοχής, μπορείτε να επικοινωνήσετε:
📞 **Τηλέφωνα:** 26510 07278, 26510 08454
📧 **Email:** myf-uoi@uoi.gr
🌐 **Ιστοσελίδα:** [career.uoi.gr/career-days-2025](https://career.uoi.gr/career-days-2025/)

Η συμμετοχή σας στην «Ημέρα Καριέρας 2025» είναι καθοριστική για την ενίσχυση της σύνδεσης της ακαδημαϊκής κοινότητας με την αγορά εργασίας και την ενδυνάμωση των επαγγελματικών προοπτικών των φοιτητών/τριών και αποφοίτων μας.

Σας προσκαλούμε να γίνετε μέρος αυτής της σημαντικής πρωτοβουλίας!

Ιωάννινα, 18 Μαρτίου 2025